6เดือนแรกปี53บจ.จ่ายปันผลระหว่างกาลรวม90,175ล.
เผย 6 เดือนแรกปี 2553 บจ. จ่ายเงินปันผลระหว่างกาลรวม 90,175 ล้านบาท ชี้ เพิ่มขึ้น 23.19% จากช่วงเดียวกันของปีที่แล้ว
14 ก.ย. 2553

เผย 6 เดือนแรกปี 2553 บจ. จ่ายเงินปันผลระหว่างกาลรวม 90,175 ล้านบาท ชี้ เพิ่มขึ้น 23.19% จากช่วงเดียวกันของปีที่แล้ว
บริษัทจดทะเบียน 119 แห่ง ในตลาดหลักทรัพย์แห่งประเทศไทย และตลาดหลักทรัพย์ เอ็ม เอ ไอ (mai) ประกาศจ่ายเงินปันผลระหว่างกาลงวดครึ่งแรกปี 2553 รวม 90,175 ล้านบาท เพิ่มขึ้น 23.19%จากช่วงเดียวกันของปีที่แล้ว คิดเป็นอัตราการจ่ายเงินปันผล (Payout Ratio) 47.50% สูงสุดในรอบ 5 ปี จากข้อมูลที่บริษัทจดทะเบียนรายงานตลาดหลักทรัพย์ฯ ณ วันที่ 7 ก.ย. 2553 พบว่า บริษัทจดทะเบียนรวม 119  แห่ง (ไม่รวมกองทุนรวมอสังหาริมทรัพย์) ประกาศจ่ายเงินปันผลระหว่างกาลสำหรับงวดผลการดำเนินงานตั้งแต่เดือนมกราคม - มิถุนายน 2553 มูลค่าเงินปันผลรวม 90,175 ล้านบาท เพิ่มขึ้น 23.19% เมื่อเทียบกับ 73,202 ล้านบาทในช่วงครึ่งปีแรกของปี 2552
นายชนิตร ชาญชัยณรงค์ ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย และผู้จัดการ ตลาดหลักทรัพย์ เอ็ม เอ ไอ (mai) เปิดเผยว่า ครึ่งแรกของปีนี้ บริษัทจดทะเบียน 119 แห่งประกาศจ่ายเงินปันผล ซึ่งเพิ่มขึ้นจากปีก่อน 8 แห่ง ในจำนวนนี้เป็นบริษัทในตลาดหลักทรัพย์ฯ 103 บริษัท และตลาดหลักทรัพย์ เอ็ม เอ ไอ 16 บริษัท
ด้านอัตราการจ่ายเงินปันผล (Payout Ratio) ปีนี้เท่ากับ 47.50% เพิ่มขึ้น 2.91% จากระดับ 44.59%ในปีที่แล้ว และเป็นอัตราสูงสุดในรอบ 5 ปี ในขณะที่อัตราเงินปันผลตอบแทน (Dividend Yield) เท่ากับ1.95%การที่จำนวนบริษัทจดทะเบียนที่ประกาศจ่ายเงินปันผล รวมทั้งความสามารถในการจ่ายเงินปันผลมีเพิ่มขึ้น เกิดจากการที่บริษัทจดทะเบียนเติบโตและมีผลประกอบการดีขึ้น โดยกำไรสุทธิของบริษัทจดทะเบียนงวด 6 เดือนแรกของปีนี้ เติบโตถึง 34.03% จากช่วงเดียวกันของปีก่อน? นายชนิตรกล่าว
บริษัทจดทะเบียนในตลาดหลักทรัพย์ฯ 5 อันดับแรก ที่จ่ายเงินปันผลระหว่างกาลสูงสุด ได้แก่ บมจ. ชิน คอร์ปอเรชั่น (SHIN) บมจ. ปตท. (PTT) บมจ. แอดวานซ์ อินโฟร์ เซอร์วิส (ADVANC) บมจ. ปตท.สำรวจและผลิตปิโตรเลียม (PTTEP)  และ บมจ. ปูนซิเมนต์ไทย (SCC) โดยมูลค่าเงินปันผลคิดเป็น 56.03%ของมูลค่าเงินปันผลระหว่างกาลทั้งหมดในตลาดหลักทรัพย์ฯ และบริษัทจดทะเบียนในตลาดหลักทรัพย์ เอ็ม เอ ไอ 5 อันดับแรกที่จ่ายเงินปันผลระหว่างกาลสูงสุด ได้แก่ บมจ. เกียรติธนาขนส่ง (KIAT) บมจ. เด็มโก้ (DEMCO) บมจ. ยูบิส (เอเชีย) (UBIS) บมจ. เนชั่น บรอดแคสติ้ง คอร์ปอเรชั่น (NBC) และ บมจ. บิซิเนส ออนไลน์ (BOL)โดยมูลค่าเงินปันผลคิดเป็น 55.70% ของมูลค่าเงินปันผลระหว่างกาลทั้งหมดในตลาดหลักทรัพย์ เอ็ม เอ ไอ